Diari Oficial de la Generalitat Valenciana


Sumari del DOGV 6829, del 30-07-2012 (2012/7510)

DECRET 124/2012, de 27 de juliol, del Consell, pel qual s'establixen les normes d'aplicació als vins amb indicació d'any i/o varietat de raïm de vinificació, sense denominació d'origen protegida ni indicació geogràfica protegida.
-------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2012/07/27/124/dof/vci/html**

### Dades del document

Número de DOGV
:   6829

Data del DOGV
:   30-07-2012

Secció del DOGV
:   I. DISPOSICIONS GENERALS

Número del document
:   2012/7510


Data del document
:   27-07-2012

Organisme emissor
:   Conselleria d'Agricultura, Pesca, Alimentació i Aigua

Tipus de document
:   Decret

Descriptors 

:   * vinificació
    * control administratiu
    * vi
    * qualitat del producte
    * legislació

DECRET 124/2012, de 27 de juliol, del Consell, pel qual s'establixen les normes d'aplicació als vins amb indicació d'any i/o varietat de raïm de vinificació, sense denominació d'origen protegida ni indicació geogràfica protegida. [2012/7510]  
Preàmbul  
  
L'article 118 septvicies del Reglament (CE) núm. 1234/2007, del Consell, de 22 d'octubre de 2007, pel qual es crea una organització comuna de mercats agrícoles i s'establixen disposicions específiques per a determinats productes agrícoles (Reglament únic per a les OCM), preveu la possibilitat de mencionar en l'etiquetatge i presentació dels vins sense una denominació d'origen protegida ni una indicació geogràfica protegida la indicació de l'any de collita i el nom d'una o més varietats de raïm de vinificació.  
L'article 63 del Reglament (CE) núm. 607/2009, de la Comissió, de 14 de juliol de 2009 pel qual s'establixen determinades disposicions d'aplicació del Reglament (CE) núm. 479/ 2008, del Consell, en allò que afecta les denominacions d'origen i indicacions geogràfiques protegides, els termes tradicionals, l'etiquetatge i la presentació de determinats productes vitivinícoles, preveu les normes específiques sobre les garanties de la certificació dels vins amb indicació de la varietat de raïm de vinificació i any de collita sense denominació d'origen o indicació geogràfica protegida, i s'habilita els estats membres per a precisar determinats aspectes sobre estos, com ara l'autorització com a operador d'este tipus de vins.  
Per mitjà del present decret es despleguen, per a l'àmbit de la Comunitat Valenciana, les normes relatives a l'aplicació del control i la certificació, així com l'autorització com a operadors dels vins amb indicació d'any i/o varietat de raïm de vinificació, sense denominació d'origen protegida ni indicació geogràfica protegida.  
En virtut del que s'ha exposat, una vegada complits els tràmits procedimentals previstos en l'article 43 de la Llei del Consell, a proposta de la consellera d'Agricultura, Pesca, Alimentació i Aigua, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 27 de juliol de 2012,  
  
  
DECRETE  
  
Article 1. Objecte i àmbit d'aplicació  
1. L'objecte del present decret són les normes específiques d'aplicació sobre la indicació facultativa de l'any i/o varietat de vinificació en els vins sense denominació d'origen protegida ni indicació geogràfica protegida.   
2. Este decret desplega el que preveu l'article 63 del Reglament (CE) núm. 607/2009, de la Comissió, de 14 de juliol de 2009, pel qual s'establixen determinades disposicions d'aplicació del Reglament (CE) núm. 479/2008, del Consell, en allò que afecta les denominacions d'origen i indicacions geogràfiques protegides, els termes tradicionals, l'etiquetatge i la presentació de determinats productes vitivinícoles, i en el Reglament (CE) núm. 882/2004, del Parlament Europeu, i del Consell, de 29 d'abril de 2004, sobre controls oficials efectuats per a garantir la verificació del compliment de la legislació en matèria de pinsos i aliments i la normativa sobre la salut animal i benestar dels animals.  
  
3. El present decret s'establix per a tots els vins previstos en l'annex XI ter, apartats 1 a 9, 15 i 16, del Reglament (CE) núm. 1234/2007, del Consell, sense denominació d'origen o indicació geogràfica protegida, i procedents del raïm veremat a partir de 2009, inclusivament, produïts i/o embotellats dins de l'àmbit territorial de la Comunitat Valenciana.  
  
No obstant això, i en aplicació del que disposa el 118 septvicies, apartat 2 lletra c), del Reglament núm. 1234/2007, del Consell, la mescla de varietats de distints estats membres no donaran lloc a l'etiquetatge de la varietat o varietats de raïm de vinificació llevat que els estats membres de què es tracte acorden el contrari.  
  
Article 2. Autoritat competent  
La direcció general competent en matèria de qualitat agroalimentària és l'autoritat responsable de garantir la certificació dels vins varietals, establida en l'article 63.1 del Reglament (CE) núm. 607/2009, de la Comissió, de 14 de juliol de 2009, pel qual s'establixen determinades disposicions d'aplicació del Reglament (CE) núm. 479/2008, del Consell, en allò que afecta les denominacions d'origen i indicacions geogràfiques protegides, els termes tradicionals, l'etiquetatge i la presentació de determinats productes vitivinícoles, en l'àmbit de la Comunitat Valenciana.  
  
Article 3. Autorització d'operadors  
1. Els operadors que elaboren i embotellen vi a la Comunitat Valenciana i indiquen en l'etiquetatge una o més varietats de raïm o l'any de collita en els vins sense denominació d'origen protegida ni indicació geogràfica protegida, han de tindre una autorització específica de la direcció general competent en matèria de qualitat agroalimentària.  
  
2. Els operadors que sol·liciten l'autorització específica hauran de complir les condicions següents:  
a) Als efectes de comprovar la veracitat de les indicacions facultatives i la traçabilitat i identificació individual de les partides i lots, compliran el que preveuen els articles 39.1.d) i 40.2 del Reglament (CE) núm. 436/2009, pel qual s'establixen disposicions d'aplicació del Reglament (CE) núm. 479/2008, del Consell, i la seua normativa de desplegament, respecte al registre vitícola, declaracions obligatòries i recopilació d'informació per al seguiment del mercat, documents que acompanyen el transport de productes i registre a portar en el sector vitivinícola.   
b) En relació amb els depòsits que continguen estos vins, hauran d'estar identificats com a ús per a «vi varietal sense IGP/DOP».   
c) En el supòsit que es tinga la condició d'elaborador, este disposarà d'una relació de parcel·les en què conste, almenas, el nom del titular, la varietat, la identificació i la superfície de les parcel·les de la Comunitat Valenciana.   
d) Els operadors contractaran amb una entitat de certificació independent. Esta entitat haurà d'estar acreditada en el compliment de la norma UNE-EN 45552, o norma que la substituïsca, per a la certificació de la varietat i l'any dels productes vitivinícoles.   
e) Haver obtingut l'oportú certificat de conformitat per a incloure la indicació de la varietat i l'any en l'etiquetatge, emés per l'entitat de certificació prevista en el paràgraf anterior.   
f) La instal·lació on s'elaboren vins amb indicació d'any i/o varietat de raïm de vinificació haurà d'estar inscrita en el Registre d'Indústries Agroalimentàries de la Comunitat Valenciana.  
3. El model d'imprés de la sol·licitud d'autorització específica es podrà obtindre a través d'internet en el lloc web de la Generalitat ().  
Esta sol·licitud s'adreçarà a la direcció general competent en matèria de qualitat agroalimentària, i podrà presentar-se en el Registre General de la Conselleria d'Agricultura, Pesca, Alimentació i Aigua (c/ Amadeu de Savoia, 2, Valencia, CP 46518), en les direccions territorials de la Conselleria d'Agricultura, Pesca, Alimentació i Aigua d'Alacant, Castelló i València, o en qualsevol de les formes que establix l'article 38.4 de la Llei de Règim Jurídic de les Administracions Públiques i del Procediment Administratiu Comú.  
La sol·licitud haurà de dur adjunta la documentació següent:   
a) Acreditació de la personalitat del sol·licitant, de la identitat i capacitació del seu representant, si és el cas, i de l'objecte de l'empresa. Per a l'acreditació com a representant de persona jurídica, el sol·licitant pot autoritzar la conselleria competent en matèria de qualitat agroalimentària per a consultar i comprovar la dita condició en el Registre Voluntari de Representants de la Comunitat Valenciana. En cas que no ho autoritze, o no estiga donat d'alta en el registre esmentat, haurà de presentar, junt amb la sol·licitud, còpia confrontada d'escriptura de poders de representació.  
b) Còpia del contracte amb l'organisme de certificació que corresponga.  
c) En el cas que l'operador no siga titular de la instal·lació, haurà d'aportar còpia del contracte subscrit amb el titular de la indústria degudament inscrita en el Registre d'Indústries Agroalimentàries de la Comunitat Valenciana.   
d) El sistema utilitzat per a la identificació, la traçabilitat i la comptabilitat dels vins manipulats en les seues instal·lacions, que, en qualsevol cas, s'ha d'ajustar al Reglament (CE) 436/2009. Les indicacions de l'any i varietats de raïm han de complir les regles especificades als articles 61 i 62 del Reglament (CE) 607/2009, de la Comissió, respectivament.  
4. Una vegada revisada la documentació presentada, la direcció general competent en matèria de qualitat agroalimentària podrà requerir a la persona sol·licitant perquè, en el termini de deu dies hàbils, esmene la falta de documentació o presente els documents preceptius, amb la indicació que, si no ho fa així, es considerarà desistida de la seua petició, amb resolució prèvia que haurà de ser dictada en els termes que preveu l'article 42.1 de la Llei de Règim Jurídic de les Administracions Públiques i del Procediment Administratiu Comú; també podrà requerir a la persona sol·licitant aquella informació complementària que es considere necessària als efectes de comprovar el compliment del que preveu el present decret.  
5. El titular de la direcció general competent en matèria de qualitat agroalimentària resoldrà motivadament sobre la concessió o denegació de l'autorització específica. La dita resolució administrativa haurà de ser notificada en el termini de tres mesos, i s'entendrà estimatòria si transcorre el dit termini sense efectuar-se la notificació.  
6. Les autoritzacions específiques concedides per la direcció general competent en matèria de qualitat agroalimentària per a indicar l'any o la varietat en els vins sense denominació d'origen ni indicació geogràfica protegida tenen caràcter indefinit. La direcció general competent en matèria de qualitat agroalimentària podrà efectuar totes aquelles comprovacions o inspeccions que estime oportunes als efectes de comprovar i verificar el compliment dels requisits establits en el present decret.  
  
7. La direcció general competent en matèria de qualitat agroalimentària revocarà les autoritzacions dels operadors en els supòsits següents:   
a) Una vegada es comprove l'incompliment de les condicions que van portar a la concessió de l'autorització.  
b) Per la retirada de la certificació emesa per l'organisme de certificació que acredita el dret a utilitzar la menció «vins varietals».  
  
c) Quan els controls en el sector vitivinícola demostren una falta d'autenticitat del vi comercialitzat.  
d) Quan es constate que, durant dos anys consecutius des de la data de la resolució de concessió, l'operador no ha produït i/o comercialitzat «vins varietals».  
La revocació es realitzarà mitjançant una resolució motivada de la direcció general competent en matèria de qualitat agroalimentària, amb instrucció prèvia de l'expedient, que es tramitarà segons el procediment administratiu comú.  
8. Durant el període de vigència de l'autorització, la direcció general competent en matèria de qualitat agroalimentària pot suspendre-la, amb instrucció prèvia de l'expedient corresponent segons el procediment administratiu comú, per incompliment de qualsevol de les prescripcions establides en el present decret i les seues normes de desplegament, en especial en aquells casos en què es trobe suspesa la certificació emesa per l'organisme de certificació. Així mateix, es podrà suspendre cautelarment l'autorització quan s'haja incoat un expedient sancionador en matèria de qualitat vitivinícola contra una empresa autoritzada per alguna infracció que afecte lots de vins certificats. En el cas que l'expedient siga resolt amb sanció, podrà incoar-se un expedient de revocació de l'autorització per incompliment de les condicions que van portar a la concessió de l'autorització.   
  
9. Mitjançant petició formulada per l'operador autoritzat davant de la direcció general competent en matèria de qualitat agroalimentària, este pot renunciar de manera voluntària i expressa a la seua condició d'operador autoritzat. Perquè siga efectiva la dita renúncia es tramitarà la petició segons el procediment administratiu comú, i serà objecte de resolució expressa per la dita direcció general en el termini d'un mes des de la seua presentación. El silenci administratiu tindrà caràcter positiu respecte a la petició de renúncia formulada.  
10. En el cas que un operador ja autoritzat contracte els servicis d'una altra entitat de certificació, ha de comunicar-ho a la direcció general competent en matèria de qualitat agroalimentària adjuntant còpia del contracte amb esta entitat en el termini d'un mes des de l'obtenció de la nova certificació.  
11. Els operadors autoritzats, abans del 31 de gener de cada any i per mitjà d'un imprés normalitzat, han de comunicar, a la direcció general competent en matèria de qualitat agroalimentària, el volum de vi comercialitzat durant l'any anterior amb les indicacions facultatives de l'any i la varietat, diferenciant entre el vi que indica varietats, any o ambdós.   
  
Article 4. Control  
1. Els operadors que elaboren i embotellen vi a la Comunitat Valenciana que indiquen en l'etiquetatge una o més varietats de raïm o l'any de collita en els vins sense denominació d'origen protegida ni indicació geogràfica protegida han de disposar de la certificació d'una entitat acreditada en el compliment de la norma UNE-EN 45495, o norma que la substituïsca, per a la certificació de la varietat i l'any dels productes vitivinícoles.  
2. Els gastos de certificació van a càrrec dels agents econòmics subjectes a ella.  
3. Les entitats de certificació hauran de complir amb les obligacions següents:  
a) Disposar d'un manual de qualitat que especifique el procediment de certificació dels vins sense denominació d'origen protegida ni indicació geogràfica protegida que indiquen les varietats de raïm o l'any de collita en els vins.  
b) Informar, abans de la finalització de cada any, a la direcció general competent en matèria de qualitat agroalimentària, sobre les actuacions dutes a terme en l'àmbit d'este decret. En l'informe han de constar els operadors sobre els quals s'haja emés el certificat, els operadors que es troben en procés de certificació, les no conformitats detectades a cada un i el termini atorgat per a corregir-les.  
  
c) Comunicar a la direcció general competent en matèria de qualitat agroalimentària la retirada o la suspensió de la certificació dels operadors en el termini dels deu dies següents a què s'haja produït la retirada o suspensió mencionades.   
d) Informar a la direcció general competent en matèria de qualitat agroalimentària sobre qualsevol circumstància o actuació dels operadors sotmesos al control de l'entitat de certificació que puga constituir una infracció administrativa.  
e) Enviar a la direcció general competent en matèria de qualitat agroalimentària, abans del 31 de gener de cada any, un resum estadístic en relació amb la seua activitat com a entitat de certificación, en què conste la informació següent:  
1r. Quantitat de raïm (en quilograms) destinada a vi sense denominació d'origen ni indicació geogràfica protegida que indique les varietats o l'any, diferenciant entre el vi que indica varietats, any o ambdós.  
  
2n. Volum de vi sense denominació d'origen ni indicació geogràfica protegida que indique les varietats o l'any, diferenciant entre el vi que indica varietats, any o ambdós.  
3r. Nombre d'operadors, amb l'especificació de l'activitat: viticultors, elaboradors i embotelladors.  
4t. Volum de vi comercialitzat per destí (Comunitat Valenciana, resta d'Espanya, Unió Europea i tercers països).  
5t. Existències finals de la campanya.  
4. La certificació està supeditada a la concurrència de les circumstàncies següents:  
a) El vi haurà de complir les característiques establides en l'apartat corresponent de l'annex XI ter del Reglament (CE) núm. 1234/2007 del Consell.  
b) En tots els registres oficials i documents que acompanyen al transport d'estos vins, des de l'entrada del raïm emprat en la seua elaboració fins a l'embotellament, haurà de figurar la designació de «vi varietal» o «vi varietal sense DOP i IGP», seguida de les indicacions facultatives relatives a una o més varietats de raïm de vinificació i/o a l'any de collita, segons siga procedent.  
c) L'operador dispose de la corresponent autorització a què es fa referència en l'article 3 del present decret.  
  
  
  
Article 5. Indicació d'any i/o varietat de raïm de vinificació  
1. S'ajustarà al que preveuen els articles 61 i 62 del Reglament (CE) núm. 607/2009, de la Comissió, de 14 de juliol de 2009.  
2. Els noms de varietats de raïm de vinificació que poden aparéixer en els vins procedents d'Espanya són els que apareixen en l'annex XXI del Reial Decret 1244/2008, de 18 de juliol, pel qual es regula el potencial de producció vitícola, en la redacció que en fa el Reial Decret 461/2011, d'1 d'abril, o en una llista aprovada en un desplegament reglamentari autonòmic del dit reial decret. Excepte si es tracta dels vins originaris de tercers països, i en este cas caldrà ajustar-se al que establix l'article 62.1, lletra b), del Reglament (CE) núm. 607/2009 de la Comissió de 14 de juliol de 2009.   
3. En l'etiqueta dels vins varietals figurarà la menció «certificat per» i s'indicarà el nom, la raó social, el nom comercial o logotip de l'entitat de certificació. No obstant això, si el nom o raó social de l'entitat de certificació conté una menció geogràfica o un terme que puga induir a confusió sobre el producte certificat o l'abast de la certificació, la identificació de l'entitat de certificació es farà obligatòriament per mitjà d'un nom comercial o una marca registrada en l'Oficina Espanyola de Patents i Marques que no continga mencions geogràfiques ni termes que puguen induir a confusió sobre el producte certificat o l'abast de la certificació.  
4. No figuraran indicacions que induïsquen a pensar que la certificació s'estén a altres característiques del vi.  
  
Article 6. Règim sancionador  
El règim sancionador d'aplicació serà l'establit en la Llei 2/2005, de 27 de maig, de la Generalitat, d'Ordenació del Sector Vitivinícola de la Comunitat Valenciana, i la resta de legislació aplicable.  
  
  
DISPOSICIÓ ADDICIONAL  
  
Única. Incidència pressupostària  
La implementació i el posterior desplegament d'este decret no podrà tindre cap incidència en la dotació de tots i cada un dels capítols de gasto assignats a la conselleria competent en matèria d'agricultura i alimentació en la data de publicació del present decret i, en tot cas, haurà de ser atés amb els mitjans personals i materials de la conselleria competent per raó de la matèria.  
  
  
DISPOSICIÓ TRANSITÒRIA  
  
Única. Adequació a les normes d'aplicació  
En el termini de sis mesos des de l'entrada en vigor del present decret, els operadors que, amb anterioritat a l'aprovació d'este decret, elaboren i embotellen vi a la Comunitat Valenciana que indiquen en l'etiquetatge una o més varietats de raïm o l'any de collita en els vins sense denominació d'origen protegida ni indicació geogràfica protegida, estan obligats a adequar-se al que este decret preveu. La direcció general competent en matèria de qualitat agroalimentària resoldrà expressament sobre la seua autorització o no autorització com a operador en l'àmbit de la Comunitat Valenciana.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions que del mateix rang o d'un rang inferior s'oposen o resulten incompatibles amb el que disposa el present decret.  
  
  
DISPOSICIONS FINALS  
  
Primera. Facultat de la conselleria competent  
Es faculta la conselleria competent en matèria de qualitat agroalimentària per a dictar totes les disposicions que siguen necessàries per al desplegament del present decret.  
  
Segona. Entrada en vigor  
El present decret entrarà en vigor l'endemà de la publicació en el Diari Oficial de la Comunitat Valenciana.  
  
Simat de la Valldigna, 27 de juliol de 2012  
  
El president de la Generalitat,  
ALBERTO FABRA PART  
  
La consellera d'Agricultura, Pesca, Alimentació i Aigua,  
MARITINA HERNÁNDEZ MIÑANA


Còpia Permalink ELI